22/05/2014 | Administración LocalMunicipal
Cee
Aprobación definitiva da modificación da Ordenanza fiscal reguladora do imposto de construcións, instalacións e obras (ICIO)

ANUNCIO O Pleno do Concello de Cee, na sesión ordinaria realizada o día 26 de febreiro de 2014, aprobou inicialmente a modificación da Ordenanza fiscal reguladora do imposto de construcións, instalacións e obras (ICIO). O dito expediente estivo sometido ao trámite de información pública durante o prazo de 30 días hábiles, para os efectos do seu exame e presentación de reclamacións, sen que durante este prazo se presentase ningunha alegación contra el, polo que se entende definitivamente adoptado o acordo referido. Publícase a continuación o texto íntegro da devandita Ordenanza para os efectos da súa entrada en vigor: IMPOSTO DE CONSTRUCIÓN, INSTALACIÓNS E OBRAS Artigo 1.–Fundamento e réxime. Este concello conforme ao autorizado polo artigo 106 da Lei 7/85, de 2 de abril, reguladora das bases do réxime local e de acordo co previsto no artigo 59,2, do RDL 2/2004 establece o Imposto sobre Construcións, Instalacións e Obras, que se regulará pola presente ordenanza, redactada conforme ao disposto nos artigo 100 a 103 do RDL 2/2004. Artigo 2.–Feito impoñible.1.–Constitúe o feito impoñible do imposto a realización, dentro do termo municipal, de calquera construción, instalación ou obra para a que se esixa a obtención da correspondente licenza de obra urbanística, obtivésese ou non a dita licenza, sempre que a súa expedición corresponda a este municipio.2.–As construcións, instalacións ou obras a que se refire o apartado anterior poderán consistir en: a) Obras de construción de edificacións e instalacións de todas clases de nova planta. b) Obras de demolición. c) Obras en edificios, tanto aquelas que modifican a súa disposición interior como o seu aspecto exterior. d) Aliñacións e rasantes. e) Obras de fontanería e rede de sumidoiros. f) Obras de cemiterios. g) Calquera outra construción, instalación ou obra que requira licenza de obra urbanística. Artigo 3.–Suxeitos pasivos.1.–Son suxeitos pasivos deste imposto, a título de contribuíntes, as persoas físicas, persoas xurídicas ou entidades do artigo 3 da Lei 58/2003, de 28 de decembro, xeral tributaria, que sexan donos da construción, instalación ou obra, sexan ou non propietarios do inmoble sobre o que se realice aquela. Aos efectos previstos no parágrafo anterior, terá a consideración de dono da construción, instalación ou obra quen soporte os gastos ou o custe que comporte a súa realización.2.–No suposto de que a construción, instalación ou obra non se realizase polo suxeito pasivo contribuínte terán a condición de suxeitos pasivos substitutos do mesmo quen solicite as correspondentes licenzas ou realicen as construcións, instalacións ou obras. O substituto poderá esixir do contribuínte o importe da obriga tributaria satisfeita. Artigo 4.–Responsables. Todo o relativo aos responsables deste tributo, determinarase de conformidade ao previsto na Lei reguladora das facendas locais; na Lei xeral tributaria, na Lei de dereitos e garantías do contribuínte, Regulamento xeral de recadación e nas demais Leis do Estado reguladoras da materia, así como nas disposicións ditadas para o seu desenvolvemento. Artigo 5.–Exencións. Está exenta do pago do imposto a realización de calquera construción, instalación ou obra da que sexa dono o Estado, as Comunidades Autónomas ou as Entidades Locais, que estando suxeitas ao mesmo, vaian ser directamente destinadas a estradas, ferrocarrís, portos aeroportos, obras hidráulicas, saneamento de poboacións e das súas augas residuais, aínda que a súa xestión se leve a cabo por organismos autónomos tanto se se trata de obras de inversión nova como de conservación. Artigo 6.–Base impoñible.1. A base impoñible da taxa está constituída polo custe real e efectivo, segundo orzamento, proxecto técnico ou no seu caso memoria valorada, dos actos de ocupación, construción, edificación e uso do solo e do subsolo que haxan de realizarse no termo municipal.2. Non forman parte da base impoñible o IVE e demais impostos análogos propios de réxime especiais, as taxas, prezos públicos e demais prestacións patrimoniais de carácter público local relacionadas, no seu caso, coa construción, instalación u obra, nin tampouco os honorarios de profesionais, o beneficio empresarial do contratista nin calquera outro concepto que o integre, estritamente o custe de execución material.3. Sen prexuízo do anterior establecese o seguinte réxime de bonificacións: a) As bonificacións establecidas neste artigo son de natureza regrada e teñen carácter rogado, debendo ser solicitadas expresamente polo suxeito pasivo ante este Concello, no mesmomomento de achegar a documentación necesaria para a obtención da correspondente licenza. b) Establécese a seguinte bonificación: Construcións, instalacións u obras necesarias para a instalación dunha nova actividade comercial, industrial ou fabril no local onde sexan necesarias a realización das citadas obras no casco vello de Cee ou á implantación de empresas no Polígono Industrial de Cee que soliciten a licenza de construción instalación ou obra durante os exercicios de 2014 e 2015: 95%. Tamén se verán beneficiados desta bonificación todas aquelas actividades que xa estando instaladas en outras zonas do municipio realicen un cambio de domicilio fiscal para as citadas rúas sempre que se cumpra o requisito de creación de novos postos de traballo. Artigo 7.–Cota tributaria. A cota deste imposto será o resultado de aplicar á base impoñible o tipo de gravame. No caso de que por aplicación do tipo de gravame á base a cota resultante non alcance os 10 euros aplicarase unha cota obrigatoria de 10 euros por motivos de eficacia e eficiencia administrativa. Artigo 8.–Tipo de gravame. O tipo de gravame será o 3 por cento. Artigo 9.–Remuneración. O imposto remunérase no momento de iniciarse a construción, instalación ou obra, aínda cando non se obtivese a correspondente licenza. Artigo 10.–Normas de xestión.1.–Os suxeitos pasivos virán obrigados a presentar solicitude de licenza urbanística, acompañada dos correspondentes orzamentos, nos casos e modos que sinala a normativa aplicable ao solo e á edificación, tanto estatal como autonómica e local. A solicitude de licenza urbanística terá o valor de declaración tributaria, por canto dos orzamentos que acompañan a aquela se deducirá a base impoñible do imposto. De non mediar solicitude de licenza antes do inicio das obras, a conduta, sen prexuízo das súas repercusións urbanísticas, constituirá unha infracción tributaria, segundo o disposto no artigo 12 desta ordenanza.2.–Cando se conceda a licenza preceptiva ou cando, non téndose solicitado, concedido ou denegado aínda a dita licenza preceptiva, se inicia a construción, instalación ou obra, practicarase unha liquidación provisional a conta, determinándose a base impoñible en función do orzamento presentado polos interesados, sempre que o mesmo fose visado polo colexio oficial correspondente cando iso constitúa un requisito preceptivo. Noutro caso, a base impoñible será determinada pola oficina técnica municipal, de acordo co custe estimado do proxecto unha vez analizados pola dita oficina, en función dos módulos establecidos oficialmente polo Colexio Oficial de Arquitectos de Galicia, os orzamentos aportados polos interesados.3.–Á vista das construcións, instalacións ou obras efectivamente realizadas e do custe real efectivo das mesmas, o concello, mediante a oportuna comprobación administrativa, poderá modificar, no seu caso, a base impoñible a que se refire o apartado anterior, practicando a correspondente liquidación definitiva e esixindo do suxeito pasivo ou reintegrándolle, no seu caso, a cantidade que corresponda. Artigo 11.–Inspección e recadación. A inspección e recadación do imposto realizarase de acordo co previsto na Lei xeral tributaria e nas demais Leis do Estado reguladoras da materia, así como nas disposicións ditadas para o seu desenvolvemento. Artigo 12.-Infraccións e sancións. En materia de infraccións e sancións será aplicable, segundo dispón o artigo 11 o RD 2/2004, a regulación contida na Lei 58/2003, xeral tributaria, e nas disposicións que a complementen e desenvolvan. Disposición final.1.–A presente ordenanza fiscal comezará a aplicarse a partir do día seguinte á súa publicación no BOP, mantendo a súa vixencia ata a súa modificación ou derrogación expresas.2.–Coa entrada en vigor desta ordenanza queda modificada a anterior Ordenanza fiscal reguladora do Imposto sobre Construcións, Instalacións e Obras. Cee, 15 de maio de 2014. A alcaldesa Asdo.: Zaira Rodríguez Pérez